b'\n_START_ARTICLE_\nZenon iz Kitija\n_START_SECTION_\n\xc5\xbdivljenje in delo\n_START_PARAGRAPH_\nZenon iz Kitija je bil sin trgovca iz Kitija na Cipru in u\xc4\x8denec najbolj slavnega cinika tistega \xc4\x8dasa, Kratesa iz Teb. O njegovem zgodnjem \xc5\xbeivljenju ni veliko znanega, vendar nedvomno dr\xc5\xbei, da je bil od svojih zgodnjih dvajsetih let naprej navdu\xc5\xa1en nad filozofsko tradicijo Aten. Veliko zaslugo za njegovo zanimanje je imel njegov o\xc4\x8de, ki mu je s potovanj prina\xc5\xa1al knjige o Sokratu._NEWLINE_Pri dvaindvajsetih letih se je odlo\xc4\x8dil za selitev v Atene, da bi svoje zanimanje za filozofijo lahko dodatno raz\xc5\xa1iril. Tam je desetletje pre\xc5\xbeivel ob \xc5\xa1tudiju s filozofi, ki so bili avtenti\xc4\x8dni \xc5\xbeive\xc4\x8di glasovi Sokratove filozofije. To obdobje njegovega \xc5\xbeivljenja velja za formativno in pojasnjuje, zakaj se je stoicizem sprva pojavil kot sokrati\xc4\x8dna filozofija._NEWLINE_Zenon naj bi bil sprva u\xc4\x8denec Kratesa iz Teb, cini\xc4\x8dna etika pa je ostala dominanten vpliv na stoi\xc5\xa1ko miselnost. Krates in njegova \xc5\xbeena sta bila znana po svojem, za tiste \xc4\x8dase, \xc5\xa1kandaloznem zanikanju dru\xc5\xbebenih norm. Zenon se je strinjal z implicitno sokrati\xc4\x8dno motiviranostjo tak\xc5\xa1ne dr\xc5\xbee \xe2\x80\x94 moralno indiferenco do konvencionalnih vrednot, kot sta denimo ugled in bogastvo._NEWLINE_Ravno o tem je razmi\xc5\xa1ljal v fragmentih svojega najbolj slavnega dela Dr\xc5\xbeava, ki je utopi\xc4\x8dno politi\xc4\x8den trakt. Zavzemal se je za odpravo ve\xc4\x8dine javnih institucij kot so na primer templji, sodi\xc5\xa1\xc4\x8da, denar, obla\xc4\x8denje glede na spol, konvencionalna izobrazba in zakonski stan. S tem delom je \xc5\xbee v svojem zgodnjem obdobju napovedal klju\xc4\x8dni del njegove zrele filozofije \xe2\x80\x94 poskus, da se etika osvobodi konvencionalnih vrednot._NEWLINE_Ob koncu tretjega stoletja pr. n. \xc5\xa1. je ustanovil lastno \xc5\xa1olo, ki se je sprva imenovala\xc2\xa0\xc2\xbbzenonci\xc2\xab, ki so jo kasneje preimenovali v stoike, po poslikani stoi, kjer so se zbirali._NEWLINE_Zenon ni zapustil nobenega pisanega dela, vendar o njem pi\xc5\xa1ejo (predvsem Diogen Laert), da je \xc5\xbeivel asketsko \xc5\xbeivljenje in pou\xc4\x8deval, da je potrebno \xc5\xbeiveti neozirajo\xc4\x8de se na bole\xc4\x8dino in u\xc5\xbeitke (glavno na\xc4\x8delo stoicizma)._NEWLINE_Zaradi svojih na\xc4\x8del, da ljudje kot racionalna bitja ne potrebujejo vodenja in da bodo v idealni dru\xc5\xbebi mo\xc5\xa1ki in \xc5\xbeenske enakopravni v vseh pogledih ter, da bi morala biti dru\xc5\xbeba enakopravna, se ga smatra tudi za za\xc4\x8detnika anarhizma.'